Thorkild Simonsen (S), 1999-04-15:
Aftalen sidste år med Kommunernes Landsforening omfatter jo 4 år.
Det er et ønske, der tidligere har været fremme, og Kommunernes Landsforening har tiltrådt, at i de 4 år skal stigningsprocenten være 1 pct.
Det synes jeg er væsentligt at understrege, for når Kommunernes Landsforening tiltræder en sådan aftale, er de også klar over, at der skal ske en omprioritering af en række udgifter.
Jeg mener også, at de dermed helt klart har et ansvar, som de også har sagt de vil have, for, at det kan føres ud i livet.
Jeg er godt klar over, at det nu i år bliver lidt højere, og at det måske er svært at komme ned fra en vækst, der tidligere har været 2-3 pct., om ikke højere, til 1 pct., men der er da ingenting, der tyder på, at man ikke har viljen til at gøre det. Jeg synes også godt, jeg vil understrege, at udskrivningsgrundlaget i kommuner og amter fra 1993-1999 på grund af en gunstig udvikling i landet er steget med 30 pct., og det vil sige, at det, man udskriver skatten af, er betydelig højere beløb, end det var tidligere.
Jeg synes også, der er grund til at sige, at der ikke er helt stilstand i ansættelse af personer.
Alene fra 1998 til 1999 er der ansat i amter og kommuner, især på serviceområderne - det vil jeg gerne understrege - 4.000 nye personer.
Så er det rigtigt, at det også er værd at være opmærksom på, hvordan servicen er her i landet.
Jeg har nogle tal, der viser, at der i 1983, altså for 16 år siden, var en serviceprocent på pasningstilbud for de 0-6-årige - og det er især dem, der har været omtalt her i Folketinget - på 38 i landkommunerne og 65 i hovedstadsområdet.
De tilsvarende tal nu her for 1998, altså 15 år senere, er på 67 og 73.
Det vil sige, at landkommunerne og de mindre kommuner har taget et enormt skridt frem for at få en serviceforbedring, og det fører lige over til en undersøgelse, som er bestilt af Indenrigsministeriet, hvor det viser sig, at folks tilfredshed med servicen på ingen måde er mindre i de mindre landkommuner, end den er i de store bykommuner.
Det er helt klart, at når man skal indgå den nye aftale her, så er det inden for de rammer, vi har aftalt for 4 år, at den skal laves.
Jeg vil da især være opmærksom på, da jeg får mange henvendelser fra yderområder, der har det lidt sværere end andre - vi kan jo godt nævne nogle af dem: Lolland-Falster, Bornholm og også nogle ø-kommuner, måske også Nordjylland, ja, der kan være flere - at det er helt klart, at vi må se på det her, og jeg håber da, at vi i den aftale, vi kan indgå i forståelse med KL, kan finde frem til, at der måske gives noget særligt til de områder inden for den ramme, vi har. Jeg mener, at fru Anni Svanholt sådan set kan tage det roligt, for der er ingen tvivl om, at Kommunernes Landsforening er opmærksom på, hvordan de skal fordele tingene.
Så skal man selvfølgelig også lige være opmærksom på, at det altså drejer sig om 273 kommuner plus den særlige aftale, man har med Frederiksberg og København, som skal vise et billede udadtil, og jeg mener ikke, jeg kan genkende det billede, som fru Anni Svanholt fremstiller her.
Jeg mener, at langt de fleste kommuner melder et helt andet billede ud end det, der bliver givet udtryk for her.
Ja, det var mine bemærkninger.